TARYBOS SPRENDIMAS
2007 m. vasario 12 d.
iš dalies keičiantis Sprendimo 1999/70/EB dėl nacionalinių centrinių bankų išorės auditorių nuostatas, susijusias su Banco de España išorės auditoriais
(2007/97/EB)
EUROPOS SĄJUNGOS TARYBA,
atsižvelgdama į Protokolą dėl Europos centrinių bankų sistemos ir Europos centrinio banko statuto, pridėtą prie Europos bendrijos steigimo sutarties, ypač į jo 27 straipsnio 1 dalį,
atsižvelgdama į 2006 m. lapkričio 13 d. Europos centrinio banko rekomendaciją ECB/2006/18, skirtą Europos Sąjungos Tarybai dėl Banco de España išorės auditoriaus (1),
kadangi:
(1)
Europos centrinio banko (ECB) ir nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Taryba.
(2)
Vadovaujantis Įstatymo 13/1994 dėl Banco de España autonomiškumo 4 straipsnio 2 dalimi ir šio banko darbo tvarkos taisyklių 29 straipsnio 3 dalimi bei 31 straipsniu, Banco de España sąskaitų auditą atlieka nepriklausomi išorės auditoriai, kaip numatyta Protokolo dėl Europos centrinių bankų sistemos ir Europos centrinio banko statuto 27 straipsnyje ir laikantis įstatymo 19/1988 dėl sąskaitų audito (2) nuostatų, susijusių su auditoriams keliamais reikalavimais, jų įgaliojimais ir rotacija.
(3)
Dabartinių Banco de España išorės auditorių įgaliojimai pasibaigs atlikus 2005 finansinių metų auditą. Todėl nuo 2006 finansinių metų pradžios turi būti paskirti išorės auditoriai.
(4)
Banco de España 2006-2008 finansiniams metams išorės auditoriais pasirinko Deloitte, S.L. Jų įgaliojimai gali būti kaskart vieneriems metams pratęsti iki 2012 finansinių metų pabaigos.
(5)
ECB nuomone, Banco de España pasirinkti išorės auditoriai atitinka būtinus paskyrimo reikalavimus, todėl ECB valdančioji taryba rekomenduoja 2006-2008 finansiniams metams paskirti Deloitte, S.L. ir jų įgaliojimai gali būti pratęsti kaskart vieneriems metams iki 2012 finansinių metų pabaigos.
(6)
Reikėtų vadovautis ECB valdančiosios tarybos rekomendacija ir atitinkamai iš dalies pakeisti Sprendimą 1999/70/EB (3),
NUSPRENDĖ:
1 straipsnis
Sprendimo 1999/70/EB 1 straipsnio 3 dalis pakeičiama taip:
„3. Deloitte, S.L. patvirtinami Banco de España išorės auditoriais 2006-2008 finansiniams metams.
Šie įgaliojimai gali būti pratęsti kaskart vieneriems metams iki 2012 finansinių metų pabaigos.“
2 straipsnis
Apie šį sprendimą pranešama Europos centriniam bankui.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2007 m. vasario 12 d.